

*Pranešimas žiniasklaidai*

*2024 08 13*

**Pirmo pusmečio MERKO Lietuvoje apyvarta iš generalinės rangos sutarčių didesnė nei pernai per visus metus**

**UAB Merko statyba apyvarta iš generalinės rangos sutarčių per pirmus šešis 2024 metų mėnesius pasiekė 113 mln. eurų ir yra didesnė nei per visus praeitus metus. Palyginimui – 2023 metų pirmą pusmetį apyvarta buvo 21 mln. eurų, visų metų – 97,8 mln. eurų.**

„Šiuos skaičius lėmė labai išaugusios bendrovės darbų apimtys. 2023-ieji buvo sėkmingi naujai pasirašytomis rangos sutartimis, šiais ir ateinančiais metais turime jas įgyvendinti. Mobilizavome savo darbuotojus, priėmėme naujų, kad galėtume laiku, kokybiškai ir profesionaliai įgyvendinti visus projektus. Tai pasiteisino, vertindami rezultatus matome, kad darbai vyksta sėkmingai, laikomasi numatytų terminų“, – komentuoja situaciją Saulius Putrimas, MERKO Lietuvoje vadovas.

**Dėmesys atsinaujinantiems energijos šaltiniams**

Ir toliau viena iš svarbių MERKO veiklos sričių – atsinaujinančių energijos šaltinių (vėjo jėgainių) projektai.

„Džiaugiamės galėdami prisidėti įtvirtinant Lietuvos energetinę nepriklausomybę – įrengdami vėjo jėgainių parkus. Prieš kelerius metus priimtas sprendimas skirti daugiau dėmesio šiai krypčiai labai pasiteisino“, – kalbėjo S. Putrimas.

MERKO komandos užduotis pastaraisiais metais – pilnos apimties vėjo jėgainių parko statybos (*BoP)* darbai, kai be pamatų dar paruošiama ir visa reikalinga infrastruktūra vėjo turbinoms montuoti – drenažas, keliai, elektros tinklai, pastotės, sutvarkoma reikalinga dokumentacija. Šį pusmetį pasirašyta dar viena visus šiuos darbus apimanti *(BoP)* sutartis su UAB „Telšių vėjo parkas“.

Šiuo metu bendrovės komanda dirba keturiuose vėjų jėgainių statybų projektuose. MERKO Lietuvoje darbų portfelyje – jau daugiau kaip 150 išlietų vėjo jėgainių pamatų.

Taip pat tęsiami kiti rangos darbai pagal sutartis su NATO paramos ir pirkimų agentūra (NSPA). Kyla nauji namai ir MERKO vystomame projekte „Vilnelės skverai“.

Per pirmą šių metų pusmetį MERKO Lietuvoje pasirašė rangos sutarčių už 76 mln. eurų, palyginimui – pernai šis skaičius buvo 160,6 mln. eurų.

**Planuose – naujas gyvenamųjų namų projektas**

Pasak S. Putrimo, būsto rinkoje pastaraisiais mėnesiais pastebima daugiau optimizmo – sulaukiama daugiau pirkėjų dėmesio, daugiau norinčių apžiūrėti butus.

Tačiau realybė ta, kad naujos statybos būstas yra sunkiai įperkamas. Vystytojams tenka prisitaikyti prie rinkos situacijos, kad sandorių bus gerokai mažiau nei rekordiniais metais. Priežastis – Lietuvoje nėra vieningos būsto politikos, o dažnai keičiami projektavimą ir statybas reglamentuojantys teisės aktai nesuderinti tarpusavyje, brangiai įgyvendinami ir sunkiai užtikrina gyventojams prieinamo būsto pasiūlą. Pastaraisiais metais dėl infliacijos išaugus NT ir statybų kainoms, dėl taikomų vienų griežčiausių Europoje reikalavimų projektų sprendiniams, ilgų projektų derinimo terminų rinkai pasiūloma vis mažiau naujų butų, o jų kaina palyginti aukšta.

Per 2024 metų pirmą pusmetį MERKO preliminariomis butų pirkimo-pardavimo sutartimis pardavė 34 butus. Pernai per tą patį laikotarpį buvo pasirašyta 100 preliminarių butų pirkimo-pardavimo sutarčių.

„Mūsų portfelyje šiuo metu yra daugiau kaip 100 butų. Klientai pagal savo norus ir poreikius gali rinktis butus tiek jau pastatytuose namuose, kur gali juos realiai apžiūrėti, tiek dar statomuose. Pirkėjams galime pasiūlyti ir įrengtų butų. Visi šie butai – tai gyvenamųjų daugiabučių komplekse „Vilnelės skverai“, kylančiame Vilniuje, tarp Senamiesčio, Užupio, Belmonto“, – kalbėjo MERKO Lietuvoje vadovas.

Pasak pašnekovo, nepaisant minėtų sunkumų, optimistiškai žvelgiama į NT perspektyvas ir artimiausiuose MERKO planuose – naujas gyvenamųjų namų projektas Šnipiškėse, pastaruoju laiku sparčiausiai besikeičiančioje Vilniaus dalyje. Daugiau informacijos rinkai apie jį bus pateikta artimiausiu laiku.

*Apie MERKO grupę:*

*UAB Merko statyba ir UAB Merko būstas akcininkė – AS Merko Ehitus, kurios akcijomis prekiaujama NASDAQ OMX vertybinių popierių biržoje. Visose Baltijos šalyse ir Norvegijoje veikiančios grupės apyvarta 2023 metais buvo 466 mln. eurų, grupėje dirbo 638 darbuotojai.*

MERKO nuotraukose:

„Vilnelės skverų“ namai.

Vėjo jėgainių parko statybos Kelmės rajone.

**Daugiau informacijos**:

Oksana Vaitkienė, UAB Merko statyba

Tel. +370 665 90428; e.p. [oksana.vaitkiene@merko.lt](mailto:oksana.vaitkiene@merko.lt)

Vaida Samuolytė, strateginės komunikacijos ekspertė

Tel. +370 682 43660; e.p. [vaida.samuolyte@gmail.com](mailto:vaida.samuolyte@gmail.com)